Document ID: 32007D0088

KOMISSION PÄÄTÖS,
tehty 8 päivänä helmikuuta 2007,
kolmen lisäpäivän myöntämisestä tehostetun tarkkailun vuoksi Alankomaille ja Yhdistyneelle kuningaskunnalle neuvoston asetuksen (EY) N:o 51/2006 liitteen II A mukaisesti
(tiedoksiannettu numerolla K(2007) 365)
(Ainoastaan hollannin- ja englanninkieliset tekstit ovat todistusvoimaiset)
(2007/88/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön vesialueilla ja yhteisön aluksiin sellaisilla muilla vesialueilla, joilla sovelletaan saalisrajoituksia, sovellettavien eräiden kalakantojen ja kalakantaryhmien kalastusmahdollisuuksien ja niihin liittyvien edellytysten vahvistamisesta vuodeksi 2006 22 päivänä joulukuuta 2005 annetun neuvoston asetuksen (EY) N:o 51/2006 (1) ja erityisesti sen liitteessä II A olevan 11 kohdan,
on kuullut tieteellis-teknis-taloudellista kalastuskomiteaa,
sekä katsoo seuraavaa:
(1)
Asetuksen (EY) N:o 51/2006 liitteessä II A olevassa 8.2 kohdassa vahvistetaan niiden päivien enimmäismäärä, jonka alus, jolla on mukanaan jokin mainitussa liitteessä olevassa 4 kohdassa tarkoitetuista pyydyksistä, saa olla vuosittain jollakin samassa liitteessä olevassa 2 kohdassa määritellyllä alueella.
(2)
Liitteessä II A oleva 11 kohta antaa komissiolle mahdollisuuden myöntää tiedemiesten ja kalastusalan yhdessä toteuttaman tehostetun tarkkailuohjelman pohjalta kolme lisäpäivää, joina alus voi olla alueella, kun sillä on mukana jokin mainitussa liitteessä olevassa 4 kohdassa tarkoitetuista pyydyksistä.
(3)
Alankomaat ja Yhdistynyt kuningaskunta ovat toimittaneet tällaisen tiedemiesten ja kalastusalan yhdessä toteuttaman tehostetun tarkkailuohjelman.
(4)
Toimitettujen ohjelmien perusteella Alankomaille ja Yhdistyneelle kuningaskunnalle olisi myönnettävä kolme lisäpäivää 1 päivän helmikuuta 2006 ja 31 päivän tammikuuta 2007 väliseksi ajaksi aluksille, jotka ovat mukana toimitetuissa tehostetuissa tarkkailuohjelmissa.
(5)
Tässä päätöksessä säädetyt toimenpiteet ovat kalastuksen ja vesiviljelyn hallintokomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Lisätään asetuksen (EY) N:o 51/2006 liitteessä II A olevassa 8.2 kohdassa vahvistettujen päivien enimmäismäärää niiden alusten osalta, joilla on mukanaan jokin mainitussa liitteessä II A olevassa 4 kohdassa tarkoitetuista pyydyksistä, kolmella päivällä Alankomaiden tai Yhdistyneen kuningaskunnan lipun alla purjehtivien alusten osalta, jotka ovat mukana mainitussa liitteessä olevassa 11.1 kohdassa tarkoitetuissa toimitetuissa tehostetuissa tarkkailuohjelmissa.
2 artikla
1. Alankomaiden ja Yhdistyneen kuningaskunnan on toimitettava komissiolle seitsemän päivän kuluttua tämän päätöksen julkaisemisesta Euroopan unionin virallisessa lehdessä täydellinen luettelo aluksista, jotka on valittu toimitettuihin tehostettuihin tarkkailuohjelmiin liittyviin näytteenottosuunnitelmiin.
2. Ainoastaan näytteenottosuunnitelmiin valitut alukset, jotka ovat olleet mukana vuoden 2006 toimitettujen tehostettujen tarkkailuohjelmien loppuun saakka, saavat käyttää 1 artiklan nojalla myönnettyjä lisäpäiviä.
3 artikla
Alankomaiden ja Yhdistyneen kuningaskunnan on toimitettava komissiolle kahden kuukauden kuluttua toimitettujen vuoden 2006 tehostettujen tarkkailuohjelmien päättymisestä kertomus ohjelmien tuloksista niiden kattamien lajien ja alueiden osalta.
4 artikla
Tämä päätös on osoitettu Alankomaiden kuningaskunnalle sekä Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 8 päivänä helmikuuta 2007.

Labels: 18
6